กองอสังหาฯแห่เพิ่มทุน
บัวหลวงระดมเงินกว่า5.4พันล.ไม่สนแปลงสภาพเป็น&#8216;REIT&#8217;
11 ก.ย. 2555

บัวหลวงระดมเงินกว่า5.4พันล.ไม่สนแปลงสภาพเป็น‘REIT’
บลจ.บัวหลวง เดินหน้าเพิ่มทุน 3 กองทุนอสังหาริมทรัพย์ มูลค่ารวม 5,400 ล้านบาท ยันไม่สนแปลงกองทุนเป็น REIT
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในไตรมาสสุดท้ายของปีนี้ บริษัทจะเพิ่มทุนกองทุนรวมอสังหาริมทรัพย์ 3 กองทุน หลังจากผู้ถือหน่วยลงทุนอนุมัติแล้ว มูลค่ารวมประมาณ 5,400 ล้านบาท ได้แก่ กองทุนรวมอสังหาริมทรัพย์ไทคอน (TFUND) กองทุนรวมอสังหาริมทรัพย์ทีพาร์คโลจิสติคส์ (TLOGIS) และกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) 
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บลจ.บัวหลวง เปิดเผยว่า กองทุน TFUND จะเพิ่มทุนไม่เกิน 1,650 ล้านบาท เพื่อซื้อที่ดินพร้อมโรงงานมาตรฐานให้เช่าในนิคมอุตสาหกรรมและเขตส่งเสริมอุตสาหกรรมต่างๆ รวม 27 โรง พื้นที่ให้เช่า 70,375 ตารางเมตร โดยซื้อจากบริษัท ไทคอน อินดัสเทรียล คอนเน็คชั่น ซึ่ง ณ วันที่ 30 มิ.ย. 2555 มีผู้เช่าเต็ม 100%
กอง TLOGIS จะเพิ่มทุนไม่เกิน 2,250 ล้านบาท เพื่อซื้อที่ดินพร้อมอาคารคลังสินค้ามาตรฐานจำนวน 13 หลัง พื้นที่คลังสินค้ารวม 126,186 ตารางเมตร กระจายในโครงการต่างๆ เช่น โครงการ ไทคอน โลจิสติคส์ พาร์ค ที่บางนา แหลมฉบัง และอีสเทิร์นซีบอร์ด โดยคลังสินค้ามีอัตราการเช่า ณ วันที่ 31 พ.ค. 2555 อยู่ที่ 97.26%
สำหรับ FUTUREPF ผู้ถือหน่วยลงทุนจะรับประโยชน์เพิ่มขึ้นจากสองส่วน ส่วนแรกมาจากการขยายระยะเวลาสิทธิการเช่าอาคารศูนย์การค้าฟิวเจอร์ พาร์ค ออกไปอีก 15 ปี โดยจะสิ้นสุดปลายปี 2584 จากเดิมสิ้นสุดปลายปี 2569 
ส่วนที่สองจะมาจากการเพิ่มพื้นที่สิทธิการเช่าในศูนย์การค้าอีก 3,840 ตารางเมตร โดยทั้งสองส่วนใช้เงินลงทุนรวมไม่เกิน 1,500 ล้านบาท มาจากการเพิ่มทุนและ/หรือกู้ยืมเงิน สำหรับอัตราการเช่าพื้นที่ของผู้เช่าหลักและรายย่อยของศูนย์การค้าในไตรมาส 2 อยู่ที่ 97%
นายสุทธิพงศ์ กล่าวว่า หลังจากกองทุนอสังหาริมทรัพย์เพิ่มทุนแล้ว ในอนาคตอาจไม่จำเป็นต้องแปลงสภาพกองทุนไปเป็นกองทรัสต์เพื่อการลงทุนในอสังหาริมทรัพย์ (REIT) เพราะกองทุนมีขนาดใหญ่ขึ้นและมีสภาพคล่อง